钦定古今图书集成/明伦汇编/氏族典/第117卷 > 《郑樵通志》 > 以国为氏〈周异姓国〉
## 钦定古今图书集成/明伦汇编/氏族典/第117卷 > 《郑樵通志》 > 以国为氏〈周异姓国〉

陈氏，妫姓。初封虞城，今应天府之县也。后封于遂，今
济州钜野。后封于陈，今陈州治宛丘县是也。本太昊
伏羲氏之墟。舜传天下于禹，禹封舜子商均于虞城。
周武王克商，乃求舜后，以备三恪，得胡公满，封之于
陈，以奉舜祀。或曰：当周之兴，有虞遏父者，为周陶正，
武王赖其器用，妻以元女大姬，生子满而封于陈，以
奉舜祀。满号胡公，往往以颔胡之故而得此号。成公
元年，楚王为夏征舒弑灵公，遂率诸侯伐陈，谓陈人
曰：“无恐，吾诛征舒而已。”已而县陈，群臣皆贺，申叔时
不贺。王问其故，曰：“鄙语有之，牵牛以蹊人之田，田主
夺之牛。蹊则有罪矣，而夺之牛，不亦甚乎？今君征兵
诸侯，以讨不义，已而取之，以利其地，何以令于天下？
是以不贺。”王曰：“善。”乃迎陈灵公太子午于晋而立之，
是为成公。孔子读《史记》，至楚复陈，曰：“贤矣哉！楚庄王
轻千乘之国而重一言。”哀公三十四年，司徒招作乱，
楚灵王使公子弃疾帅师围陈，灭之，使弃疾为陈公。
晋平公问太史赵曰：“陈遂亡乎？”对曰：“陈，颛帝之族，自
幕至于瞽瞍，无违命。舜重之以明德，寘德于遂。”盖商
之兴也，存舜之后而封于遂，世世守之。及胡公不淫，
故周赐之姓。以舜居妫汭，故姓之曰妫，而祀虞帝。且
盛德必百世祀，虞之世未也。五岁，弃疾弑灵王而自
立，是为平王。欲和诸侯，乃求陈悼太子偃师之子吴，
立为陈侯，是为惠公。湣公二十二年，获麟之岁也。二
十四年，楚惠王使子西之子公孙朝伐陈而灭之，子
孙以国为氏。又广陵之陈，实刘氏，鲁相无子，以外孙
刘矫嗣。《河南官氏志》云：“侯莫陈之后，亦改为陈氏。”又
白永贵，隋初改为陈氏，是为万年之陈也。

臣谨按：陈，妫姓也，然伍员曰：“夏少康为有仍牧正，逃奔有虞，虞思妻之以二姚。” 是则又为姚姓也。盖妫姓始于周，姚姓自夏有之，然则尧妻舜以二女而赐之姓者，赐以姚也。谓为妫，误矣。自夏之前为虞国，至商为遂国，未知虞之存于商否，然至周则遂、虞皆为姬姓国矣，而封胡公于陈，自是陈称妫，不复言姚矣。